

**УРОК: Kариери в организации със стопанска и нестопанска цел**

**Ели Георгиева, 105 СУ“Атанас Далчев“, гр.София**

**Часът е проведен на 27.10.2017г.**

*„Силата на един човек е да помага на хората,*

 *които имат нужда в този момент!“*

**Цел на урока**

*Целта на урока е: да се формират у учениците знания за организациите със стопанска и нестопанска цел; да се запознаят с различни кариери, които съществуват в тези сектори; да осъзнаят, че даряването и дарителството са отговорност на общността;*

**Описание**

*Темата дойде като своеобразно продължение на темата за професиите, което беше прекрасно, защото на децата им беше лесно да надграждат.*

*Гост в класа ни беше Слава Кръстева, която е един от добрите примери за това как човек може да се съчетава професионално в организации и със стопанска и с нестопанска насоченост.*

*Другият плюс/полза за възприемането на темата е фактът, че с този клас за втори път говорим по нея. През изминалата година по темата ни гостуваше Хермина Емирян, която постави добрата основа върху която ние сега продължихме.*

*Урокът премина под формата на въпроси и отговори, които Слава задаваше, маркираше ключови думи на дъската и насочваше децата. Изключително професионално беше изведена стойностната информация, като ясно бяха разграничени професиите в различните организации.*

*Въпросите бяха от типа:*

*Как си избрахте професия?*

*Какво ви хареса в нея?*

*В какво съм добър?*

*Какво правя с любов?*

*Кое ще ми е приятно да правя?*

*Отговорите бяха много и разнообразни, но обобщено звучаха, че след като се опитва да се извърши дадено действие, след като се получи, се изпитва удовлетворение; пробването като момент в случването, чувството – приятно, интересно.*

*Моето лично впечатление е, че децата са много отворени към извършването на добрини. Примерът, който с тези теми им се дава е безценен. Приобщаването на родителите към обяснението им би бил изключително полезен, защото така се провокира доброволчеството и у тях. Вярвам, че всеки човек е добър и е склонен да извършва добрини, просто трябва да повярва, да е сигурен, да поиска...*

**От коментарите в час**

*Интересно се получи, когато на децата се раздадоха бели листа на които се разчерта проста таблица с три графи.*

*В първата графа трябваше да се отговори на въпроса: Какво обичам да правя? Във втората графа трябваше да се напише професията, която те биха искали да упражняват. А в третата графа се изискваше отговор на въпроса: Какво бих могъл да правя за другите?/хора, деца, животни/*

*Магията се получи тогава когато се видя, че професията, която си бяха избрали децата им даваше възможност и да печелят от нея, но и да вършат добрини чрез нея. Чудесен нагледен пример, поднесен от нашата Слава.*

**Идеи за надграждане**

*И понеже времето мина неусетно ни остана да си довършим таблиците, обобщихме получената информация и ще я ползваме при темата за доброволчеството, където се надявам да засилим ефекта на удовлетвореност след извършване на добро.*